Imtella' Ġunju 19, 2020 - Aġġornata 19 Ta' Ġunju, 2020 8:56pm L-eks Ministru Konrad Mizzi ukoll kiteb fuq Facebook u qal li l-Enemalta għandha tippubblika l-informazzjoni kollha dwar il-proġett ta' Montenegro, biex ikun hemm trasparenza sħiħa u tevita li ssir spekulazzjoni fuq xi aspett finanzjarju ta' dan il-proġett. Qal li dan huwa proġett li ġab biss profitti għall-Enemalta, u bis-saħħa t'hekk setgħet tissaħħaħ aktar il-kumpanija u żżomm it-tariffi tad-dawl baxxi, b'mod sostenibbli. Żied li huwa importanti li l-Enemalta tinforma lil-pubbliku li dan il-proġett qed itiha rata ta' dħul garantita ta' mill-inqas 9.4%. Fuq Facebook Konrad Mizzi qal li l-proġett kien wieħed minn numru ta' proġetti internazzjonali ikkunsidrati mill-SEP u mill-Enemalta, li riedu jesploraw joint ventures fl-Ewropa u b'hekk isaħħu l-kooperazzjoni ta' bejniethom. Qal li l-involviment tiegħu bħala Ministru responsabbli għall-enerġija, kien li jissettja l-politika tal-enerġija għal pajjiżna, u għall-Enemalta, li jara li l-kumpanija tissaħħaħ. Konrad Mizzi qal li f'isem il-Gvern Malti, hu u l-ex-Prim Ministru Joseph Muscat taw sostenn lill-proġett tal-Montenegro, għax emmnu li huwa ta' ġid għall-Enemalta, u għal Malta. Għalhekk, bħala Ministru, kellu laqgħat uffiċjali mal-Gvern tal-Montenegro u, b'mod bilaterali, l-gvernijiet ħadmu biex iseħħ il-progett. Fl-ebda mument matul l-iżvilupp tal-proġett, temm jgħid Konrad Mizzi, ma kien hemm xi ħjiel ta' aġir ħażin minn xi ħadd. Tenna li ma għandu ebda assoċjazzjoni mal-kumpanija 17 Black, li llum issemmiet li kellha xi interess f'dan il-proġett.